भारतलाई तीन दिनमै सफलता
अलराउन्डर रवीन्द्र जडेजा ब्याट र बल दुवैमा चम्केपछि भारतले श्रीलंकालाई पहिलो टेस्टमा आइतबार तीन दिनभित्र श्रीलंकालाई इनिङ्स र २ सय २२ रनको अन्तरले पराजित गरेको छ ।
मोहाली — अलराउन्डर रवीन्द्र जडेजा ब्याट र बल दुवैमा चम्केपछि भारतले श्रीलंकालाई पहिलो टेस्टमा आइतबार तीन दिनभित्र श्रीलंकालाई इनिङ्स र २ सय २२ रनको अन्तरले पराजित गरेको छ ।विराट कोहलीको सयौं टेस्ट तथा रोहित शर्माको पहिलो टेस्ट कप्तानीमा जडेजाले १ सय ७५ रनको अविजित इनिङ्स खेले । त्यस प्रदर्शन मद्दतले भारतले आठ विकेट गुमाएर ५ सय ४७ रनमा आफ्नो पहिलो इनिङ्स समाप्तिको घोषणा गरेको थियो । त्यसपछि जडेजाले आफ्नो बायाँ स्पिन बलिङ मद्दतले नौ विकेट लिए । उनी प्लेयर अफ द म्याच रहे । श्रीलंका आफ्नो पहिलो इनिङ्समा १ सय ७४ रन बनाएर अलआउट भएको थियो र त्यसमा जडेजाले ४१ रनमा ५ विकेट लिए ।फलोअनमा परेको श्रीलंकाले तेस्रो दिनको सुरुआत ४ विकेट गुमाएर १ सय ८ रनबाट गरेको थियो र पूरा टिम १ सय ७८ रन बनाएर अलआउट भयो । निरोशन डिवेला ५१ रन बनाएर नआउट रहे । दिनको अन्तिम सत्रमा प्राप्त यो जितपछि दुई खेलको शृंखलामा भारतले १–० को अग्रता लिएको छ । रविचन्द्र आश्विनले ११ औं नम्बरका खेलाडी लहिरू कुमाराको विकेट लिएसँगै भारतको जितको औपचारिक पूरा भएको थियो । यससँगै आफ्नो ८५ टेस्टमा आश्विनको विकेट संख्या ४ सय ३६ पुगेको छ र उनले कपिल देवको ४ सय ३४ विकेटको प्रदर्शनलाई उछिनेका छन् । अब अनिल कुम्बलेपछि उनी भारतका लागि सर्वाधिक टेस्ट विकेट लिने खेलाडी भएका छन् । कुम्बलेको नाममा ६ सय १९ विकेट रहेको छ । 